Jonathan - Tròç 12

A pena un mes passat, Jonathan que los hasot saber que lo moment èra vinut de tots se'n tornar de cap au clan.

— N'èm pas prèst ! ce contestava Enric Calvin lo Calhòc. Que seram recebuts a tirapè ! Qu'èm hòrabandits ! Com pòdem anar on n'èm pas los bienvinuts ?

— Qu'èm libres d'anar on vúlhim e d'estar çò qu'èm, ce responot Jonathan en s'enairants deu sable e hicants cap a capsús de cap aus territòris deu clan.

Un brac engüeish qu'estrenhot los sons eslhèvas pr'amor, segon la lei deu clan, un hòrabandit ne diu jamei tornar au bèth miei deu grop e jamei, en dètz mila ans, aquera lei n'èra estat passada. La lei que'us comandava de s'estancar; Jonathan que'us comandava de'u cossirar lahòra. Que volava dejà a quinze cents mètres de l'estran. Se trantalhavan mei longtemps a lo seguir, qu'anava dever solet, afrontar ua comunautat ostila.

— Ma he, après tot, se n'èm pas de la comunautat, percé aubedir a la soa lei ? ce dit Fletcher emborlat. De mei, s'i a batsarra, que seram mei utile lahòra qu'ací...

Qu'arribèren donc de capvath, aqueth matin, formats en doble lausange de mustra, remijas encastradas. A dus cents kilomètres, que susvolèren la plaja deu Conselh deu clan; Jonathan au cap, Fletcher a la soa ala dreta, Enric Calvin lutants cranament entà mantiéner la soa posicion a l'esquèr. Puish tota la formacion que passèt lentament sus l'esquia, per la dreta, com un sol e unic auchèth... puis arredrecèt... puish rotlèt un dusau còp... puish un còp de mei tornèt en escalon, mentre que lo vent los hoetava tots.

Lo passatge de la formacion trenquèt autant net qu'un cotèth gigant los coacs e los crits arraucs de la vita jornalèra comunautària e quate mila pars de uelhs escarquilhats de calhòcs que's botèren a los remirar. Un a un, cadun deus ueit intrús que descrivot un taravèth sarrat que s'acabèt en fin de bocla suu sable per ua aterrida de precision, patas tenudas, perfeitament amortit. Puish com s'aquera sòrta d'exercici pertenèva a la costuma, Jonathan lo Calhòc qu'enterprenot la critica deu vòu efectuat.

— D'abòrd, ce dit dab un sorríser nhargaire, qu'atz tots un chic shirgat a l'acamp...

La novèla que s'espandit dens la comunautat com un eslam d'explosiu. Aqueths auchèths que son hòrabandits ! E que son tornats ! E aquò, aquò qu'es impensable ! Las profecias de Fletchèr, l'eventualitat d'ua luta s'esvaniren dens l'embrolh generau deu clan.

— Òc solide, que son hòrabandits, dishoren daubuns deus calhòcs los mei joens, mes lavetz, on an aprés a volar atau ?

Lo messatge de l'Ancian metot haut o baish ua òra per har lo torn de la comunautat.

« Ignoratz-los. Tot calhòc qui parlarà n'un hòrabandit que serà tanben hòrabandit. Tot calhòc qui espiarà n'un hòrabandit que serà en infraccion dab la lei deu clan. »

D'ara enlà, Jonathan ne vedot sonqu'esquias grisas tornadas de cap ad eth, mes ne semblèt pas los arremercar. Que hasot las soas sesilhas d'apracticament juste au dessús de la plaja deu conselh e preu permèr còp que possèt los sons eslhèvas a la hita de las soas possibilitats, e medís au delà.

— Martin lo Calhòc ! ce s'escridèt au truvèrs de l'espaci, que pretends saber çò qu'es lo vòu lent. E ben, ne saps pas arren de tant m'avossis probat lo contrari ! Vòu !

Qu'es atau preus sarcasmes que la remarca hissèt lo petit Martin William lo Calhòc, s'estonants eth medís e vinot lo magician deu vòu lent. Dens l'airet lo mei leugèr, que pervinè a corbar la soas remijas de faiçon a s'eslhuvar, shets ua alatada, deu sable dinc a las nublas puish tornar au son punt de despartida.

Carles Rotland lo Calhòc que's hasot portar per las ondas deu gran vent de la montanha a mei de sèt mila mètres d'altitud e, bluit preu hred de l'èrt ararit, tornèt devarar, esbaluhat e encantat, decidit a pujar mei haut enqüèra l'endoman.

Parièr, Fletchèr lo Calhòc, qui mei que tot aut aimava las acrobacias, que s'escadut a har la soa barrica a setze facetas e lo jorn seguent que la coroèt d'un triple desclavat verticau, las soas plumas blancas estinglants aus arrais deu só au dessús d'ua plaja d'on mei d'un uelh hurtiu guinhava.

A tota òra, Jonathan, desmustrants, suggerint, insistint, miants, qu'èra aquí, au ras de cadun deus sons eslhèvas. Que volava dab eths; de neit, dens las nublas, dens la tempestada, per l'amor de l'art, mentre que los membres deu clan s'estadivan miserablament au sòu.

Quan lo vòu èra acabat, los eslhèvas que s'alasavan suu sable e, dab lo temps, escotavan d'ara enlà Jonathan mei atentius que jamei. B'enonciava quauquas ideias hòlas que'n parvinèvan pas a compréner mes tanben quauquas uas, excelentas qu'èran a la soa portada.

Chic a chic, la neit, un dusau cerc que comencèt a's formar alentorn de'u deus eslhèvas - un cerc de calhòcs curiós, atentius, quilhats dens la sombrusta òras durants, ne desirants ni se véder los uns aus auts ni estar vists, s'esliupants abans l'auba.